
Până la sfârşitul lunii martie răscoala a fost înăbuşită printr-o represiune foarte dură, în special în Oltenia, 

unde luase formele cele mai violente. Majoritatea trupelor au fost retrase în cazărmi la începutul lui aprilie, 
dar (aşa cum se poate constata şi din documentele din lucrarea de faţă) ultimele unităţi militare au intrat în 
garnizoanele de reşedinţă abia la începutul lunii mai, iar pe timpul strângerii recoltei au fost trimise patrule 


înarmate prin sate pentru a preîntâmpina orice tulburări. 


Prin documente pe care le supunem atenţiei cititorului, cea mai mare parte a lor fiind fragmente din 
registrele istorice ale unora dintre unităţile militare implicate în operaţiile de contracarare a răscoalei, nu 
am intenţionat să facem o prezentate exhaustivă a acţiunilor armatei române în timpul răscoalei din 1907. 
Extrasele selectate din registrele istorice au rolul de a prezenta, mai degrabă, atmosfera apăsătoare, 
încărcată de violenţă din timpul răscoalelor şi de a surprinde o imagine a evenimentelor din perspectiva 
armatei, aşa cum se conturează în consemnările făcute în timpul sau imediat după desfăşurarea 


evenimentelor. 


Analizând conţinutul documentelor, se poate constata că armata nu a acţionat ca o forţă oarbă de 
represiune, aşa cum de multe ori s-a scris, mai ales în timpul regimului comunist. Într-o primă fază a 
răscoalei, în judeţele din Moldova, armata a reacţionat de cele mai multe ori cu reţinere, trupele fiind 
însoţite de un procuror care supraveghea respectarea formelor legale de acţiune, în special executarea 
somaţiilor regulamentare. Tot în această perioadă, unităţile militare angajate în restabilirea ordinii au 
folosit, în majoritatea cazurilor, muniţie de manevră, neletală. Această procedură, departe de a linişti 
spiritele, a contribuit la creşterea caracterului agresiv al grupurilor de răsculați şi la înmulţirea cazurilor de 
devastări şi incendieri de conace, precum şi de brutalităţi, care au dus uneori până la comiterea de asasinate, 
săvârşite asupra administratorilor de moşii, arendaşilor şi chiar a oficialităților. Desigur, nu putem 
minimaliza acţiunile extrem de dure de reprimare a răscoalei din Oltenia, acolo unde mişcările ţărăneşti au 


fost cele mai violente. 


Raportul dintre riposta dură a armatei şi gravitatea faptelor comise de răsculați este un aspect încă nestudiat 
îndeajuns şi sperăm ca lucrarea de faţă să constituie o invitaţie la aprofundarea acestei probleme de către 


cercetătorii istoriei moderne a României. 


Am dorit să contribuim astfel la dezvoltarea cercetării unui moment dramatic din istoria României, fiind 
convinşi de faptul că abordarea unui subiect controversat din trecutul nostru nu poate fi decât benefică 


pentru societatea românească actuală, aflată încă în plin proces de reconstrucţie a identităţii. 

